PMIndiaData/PMIndiaSum huggingface dataset:
प्रधानमंत्री ने आईआरएनएसएस1एफ को कक्षा में सफलतापूर्वक लॉन्च करने पर इसरो के वैज्ञानिकों को बधाई दी

प्रधानमंत्री श्री नरेंद्र मोदी ने आईआरएनएसएस1एफ को कक्षा में सफलतापूर्वक लॉन्च करने के लिए इसरो के वैज्ञानिकों को बधाई दी है। प्रधानमंत्री ने कहा ‘’ आईआरएनएसएस1एफ को सफलतापूर्वक लॉन्च करने में हम सभी गर्व महसूस कर रहे हैं। मैं अपने वैज्ञानिक तथा इसरो के कठिन परिश्रम का अभिनंदन करता हूं। ‘’
प्रधानमंत्री का आगामी गुजरात दौरा

प्रधानमंत्री श्री नरेन्‍द्र मोदी 29 जून 2017 से 30 जून 2017 तक गुजरात दौरे पर रहेंगे। अपने ट्विटर अकाउंट से ट्वीट की एक श्रृंखला में प्रधानमंत्री ने कहा: ‘कल से शुरू होने वाली दो दिवसीय गुजरात यात्रा पर रहूंगा। मैं अहमदाबाद, राजकोट, मोडासा और गांधीनगर में आयोजित कार्यक्रमों में भाग लूंगा। मेरे पहले दो कार्यक्रम साबरमती आश्रम में होंगे। मैं साबरमती आश्रम के शताब्‍दी समारोह में भाग लेने के लिए उत्‍सुक हूं। साबरमती आश्रम में दूसरा कार्यक्रम महात्‍मा गांधी के गुरु श्रीमद राजचंद्रजी की 150वीं जयंती को मनाने के लिए आयोजित किया गया है। उसके बाद मैं राजकोट की यात्रा करूंगा जहां मैं सामाजिक अधिकारिता शिविर में भाग लूंगा और अपने दिव्यांग बहनों और भाइयों के साथ बातचीत करूंगा। मैं अजी बांध पर आयोजित एक कार्यक्रम में भी भाग लूंगा जहां सिंचाई एवं जल संबंधी पहल पर चर्चा होगी। वह बांध राष्‍ट्र को समर्पित किया जाएगा। 30 जून की सुबह, मोडासा में वात्रक, मजुम और मेस्‍वो बांध पर आधारित जल आपूर्ति योजनाओं का समर्पण होगा। कपड़ा उद्योग की मदद के लिए भारत सरकार कई पहल कर रही है जो कई भारतीयों के लिए रोजगार का एक स्रोत है। 30 जून की शाम को मैं एकीकृत खेल एवं मनोरंजन परियोजना ‘एरीना प्रोजेक्‍ट’ का उद्घाटन करूंगा।
प्रधानमंत्री श्री नरेन्‍द्र मोदी और म्यांमार की स्‍टेट काउंसलर दाव आंग सान सू की के बीच टेलीफोन पर हुई बातचीत

प्रधानमंत्री ने भारत में मौजूद म्यांमार के नागरिकों को भारत सरकार द्वारा हरसंभव सहायता देने का आश्वासन दिया प्रधानमंत्री श्री नरेन्‍द्र मोदी ने 30 अप्रैल, 2020 को म्यांमार गणराज्य की स्‍टेट काउंसलर दाव आंग सान सू की के साथ टेलीफोन पर बातचीत की। दोनों राजनेताओं ने घरेलू एवं क्षेत्रीय संदर्भों में उभरते कोविड-19 परिदृश्य पर चर्चा की और इस महामारी के फैलाव को नियंत्रित करने के लिए उठाए जा रहे कदमों पर एक-दूसरे को अपडेट किया। भारत की ‘पड़ोसी पहले’ नीति के एक महत्वपूर्ण स्तंभ के रूप में म्यांमार के महत्व को रेखांकित करते हुए प्रधानमंत्री श्री मोदी ने कोविड-19 के स्वास्थ्य और आर्थिक प्रभाव को कम करने हेतु म्यांमार को हरसंभव सहायता प्रदान करने के लिए भारत की तत्परता से अवगत कराया। प्रधानमंत्री श्री मोदी ने भारत में मौजूद म्यांमार के नागरिकों को भारत सरकार द्वारा हरसंभव सहायता देने का आश्वासन दिया, और इसके साथ ही उन्‍होंने म्यांमार के अधिकारियों द्वारा म्यांमार में भारतीय नागरिकों को दिए जा रहे सहयोग के लिए स्टेट काउंसलर का धन्यवाद किया। दोनों राजनेताओं ने कोविड-19 से उत्‍पन्‍न वर्तमान एवं भविष्य की चुनौतियों से निपटने के लिए पारस्‍परिक संपर्क बनाए रखने और साथ मिलकर काम करने पर सहमति व्यक्त की।
मणिपुर के 50वें स्थापना दिवस पर प्रधानमंत्री ने संबोधित किया

“अपने इतिहास के उतार-चढ़ाव की परिस्थिति में मणिपुर के लोगों का लचीलापन और एकजुटता ही उनकी सच्ची ताकत है” “मणिपुर शांति डिजर्व करता है और बंद-ब्लॉकेड से मुक्ति डिजर्व करता है” “सरकार मणिपुर को देश की खेल महाशक्ति बनाने के लिए प्रतिबद्ध है” “नॉर्थ ईस्ट को एक्ट ईस्ट पॉलिसी का सेंटर बनाने के विजन में मणिपुर की भूमिका अहम है” “राज्य की विकास यात्रा में आ रही रुकावटें दूर कर दी गई हैं और अगले 25 साल मणिपुर के विकास के अमृत काल हैं” प्रधानमंत्री श्री नरेन्द्र मोदी ने मणिपुर के 50वें स्थापना दिवस पर राज्य के लोगों को बधाई दी है। इस अवसर पर प्रधानमंत्री ने इस गौरवशाली यात्रा में योगदान देने वाले हर व्यक्ति के त्याग और प्रयासों के लिए श्रद्धांजलि अर्पित की। उन्होंने कहा कि मणिपुर के इतिहास के उतार-चढ़ाव की परिस्थिति में लोगों का लचीलापन और एकजुटता ही उनकी असली ताकत है। प्रधानमंत्री ने राज्य के लोगों की अपेक्षाओं और आकांक्षाओं का प्रत्यक्ष लेखा-जोखा प्राप्त करने के अपने निरंतर प्रयासों को दोहराया जिनसे उन्हें उनकी भावनाओं और अपेक्षाओं को बेहतर ढंग से समझने और राज्य की समस्याओं से निपटने के रास्ते तलाश करने में मदद मिली। उन्होंने प्रसन्नता जाहिर की कि मणिपुर के लोग शांति की अपनी सबसे बड़ी इच्छा पूरी कर सकें। उन्होंने कहा,“मणिपुर शांति डिजर्व करता है और बंद-ब्लॉकेड से मुक्ति डिजर्व करता है।” प्रधानमंत्री ने कहा कि सरकार मणिपुर को देश की खेल महाशक्ति बनाने के लिए प्रतिबद्ध है। उन्होंने कहा कि मणिपुर के बेटे-बेटियों ने खेल के क्षेत्र में देश नाम रोशन किया है और उनके जज्बे और जुनून को देखते हुए राज्य में भारत का पहला खेल विश्वविद्यालय स्थापित किया गया है। उन्होंने स्टार्ट-अप क्षेत्र में मणिपुर के युवाओं की सफलता का भी जिक्र किया। उन्होंने स्थानीय हस्तशिल्प को बढ़ावा देने के लिए सरकार की प्रतिबद्धता को भी रेखांकित किया। प्रधानमंत्री ने इस बात पर जोर दिया कि नॉर्थ ईस्ट को एक्ट ईस्ट पॉलिसी का सेंटर बनाने के विजन में मणिपुर की भूमिका अहम है। उन्होंने कहा कि ‘डबल इंजन‘ सरकार के तहत मणिपुर को रेलवे जैसी बहुप्रतीक्षित सुविधाएं प्राप्त हो रही हैं। जिरीबाम-तुपुल-इम्फाल रेलवे लाइन सहित राज्य में हजारों करोड़ रुपये लागत की कनेक्टिविटी परियोजनाएं चल रही हैं। इसी प्रकार इंफाल हवाई अड्डे को अंतरराष्ट्रीय दर्जा मिलने से दिल्ली, कोलकाता और बेंगलुरु के साथ उत्तर-पूर्वी राज्यों की कनेक्टिविटी बेहतर हुई है। मणिपुर को भारत-म्यांमार-थाईलैंड त्रिपक्षीय राजमार्ग और इस क्षेत्र में स्थापित होने वाली 9 हजार करोड़ की लागत की नेचुरल गैस पाइपलाइन से काफी लाभ मिलेगा। प्रधानमंत्री ने कहा कि राज्य की विकास यात्रा में आ रही रुकावटें दूर कर दी गई हैं और अगले 25 साल मणिपुर के विकास के अमृत काल हैं। उन्होंने राज्य के दोहरे इंजन वाले विकास की कामना की।
प्रधानमंत्री ने विपत्ति से घिरे किसानों के लिए राहत की घो‍षणा की

• विपदा से घिरे किसानों को मिलने वाली मदद में 50 प्रतिशत वृद्धि • 33 प्रतिशत फसल का नुकसान होने पर भी किसानों को मिलेगी मदद प्रधानमंत्री श्री नरेन्‍द्र मोदी ने विपदा से घिरे किसानों को राहत पहुंचाने के लिए आज दो बड़ी घोषणाएं कीं। प्रधानमंत्री ने पिछले एक वर्ष से मौसम की असामान्‍य परिस्थितियों की वजह से किसानों को हो रही कठिनाइयों पर चिंता जाहिर की। उन्‍होंने कहा कि विपदा की इस घड़ी में किसानों की मदद करना हमारी जिम्‍मेदारी है और इसलिए सरकार ने नुकसान का जायजा लेने के लिए प्रभावित इलाकों में केन्‍द्रीय मंत्रियों के दल भेजे थे। उन्‍होंने कहा कि केंद्र और राज्‍य सरकारें, बैंक और बीमा कम्‍पनियां किसानों को राहत पहुंचाने के लिए हरसम्‍भव प्रयास करेंगी। किसानों को दी जाने वाली सहायता के नियमों में महत्‍वपूर्ण बदलावों की घो‍षणा करते हुए प्रधानमंत्री ने कहा कि अब 33 प्रतिशत फसल का नुकसान होने पर भी किसान मदद पाने के हकदार होंगे, जबकि अब तक 50 प्रतिशत से ज्‍यादा फसल का नुकसान होने पर ही किसानों को यह मदद मिलती थी। एक अन्‍य प्रमुख घोषणा में, प्रधानमंत्री ने कहा कि विपदा से घिरे किसानों को मिलने वाली मौजूदा सहायता राशि में 50 प्रतिशत वृद्धि की जाएगी। उन्होंने कहा कि मदद में अब तक की जाती रही उत्‍तरोत्‍तर वृद्धि की नीति में बड़ा बदलाव किया गया है। यह घोषणाएं प्रधानमंत्री श्री मोदी ने प्रधानमंत्री मुद्रा योजना के प्रारम्‍भ के अवसर पर अपने सम्‍बोधन में की।
प्रधानमंत्री ने राजस्‍थान की मुख्‍यमंत्री के साथ एक उच्‍चस्‍तरीय बैठक में सूखे एवं जल संकट स्थिति की समीक्षा की

प्रधानमंत्री श्री नरेन्‍द्र मोदी ने आज राजस्‍थान की मुख्‍यमंत्री के साथ राजस्‍थान के कई भागों में सूखे एवं जल संकट की स्थिति पर एक उच्‍चस्‍तरीय बैठक की अध्‍यक्षता की। बैठक में राजस्‍थान की मुख्‍यमंत्री श्रीमती वसुंधरा राजे उपस्थित थीं। बैठक में भारत सरकार एवं राजस्‍थान के वरिष्‍ठ अधिकारी भी उपस्थित थे। राज्‍य की शेष राशियों के समायोजन के बाद राष्ट्रीय आपदा प्रतिक्रिया कोष (एनडीआरएफ) के तहत राज्‍य को 911.64 करोड़ रुपये की राशि जारी की गई है। यह राज्‍य को 2015-16 के लिए राज्‍य आपदा प्रतिक्रिया कोष (एसडीआरएफ) के केंद्र सरकार के हिस्‍से के रूप में जारी 827.25 करोड़ रुपये के अतिरिक्‍त है। 2016-17 के लिए एसडीआरएफ की पहली किस्‍त के रूप में 434.25 करोड़ रुपये की एक और राशि जारी की गई है। मुख्‍यमंत्री ने कहा कि राजस्‍थान ने पिछले 67 वर्षों में से 61 वर्षों में सूखे का सामना किया है। उन्‍होंने पीने के पानी की कमी के कारण राज्‍य के विभिन्‍न हिस्‍सों में लोगों के सामने आने वाली कठिनाइयों का विस्‍तार से वर्णन किया। उन्‍होंने प्रधानमंत्री को मुख्‍यमंत्री जल स्‍वावलंबन अभियान की जानकारी दी जिसके तहत चार वर्षों में 7 लाख जल संरक्षण संरचनाओं का निर्माण होगा। इसमें 30 जून, 2016 तक एक लाख जल संरक्षण संरचनाओं का निर्माण शामिल है। राज्‍य सूक्ष्‍म सिंचाई के लिए नर्मदा के पानी का उपयोग कर रहा है। प्रधानमंत्री ने जल संरक्षण के लिए एक जन आंदोलन शुरू करने की अपील की और कहा कि एनसीसी, एनएसएस, एनवाईकेएस एवं स्‍काउट तथा गाईड्स जैसे युवा संगठनों को जल भंडारण संरचनाओं के निर्माण में शामिल किया जाना चाहिए। प्रधानमंत्री ने अपशिष्‍ट जल प्रबंधन एवं छत वर्षा जल संचयन के महत्‍व पर जोर दिया। इस बारे में वैश्विक सर्वश्रेष्‍ठ प्रचलनों पर भी चर्चा की गई। प्रधानमंत्री ने कहा कि राज्‍य में पारंपरिक जल भंडरण संरचनाओं (बावड़ी) को जनभागीदारी के द्वारा बड़े पैमाने पर पुनर्जीवित किया जाना चाहिए। मुख्‍यमंत्री ने नागौर जिले के कुचमान नगर में बावड़ी को पुनर्जीवित करने के सफल उदाहरण का जिक्र किया और इसे बड़े पैमाने पर आगे बढ़ाने का आश्‍वासन दिया। प्रधानमंत्री ने कहा कि राज्‍य का लक्ष्‍य होना चाहिए कि पड़ोसवर्ती ग्रामीण क्षेत्रों की सिंचाई तथा नगर के आम परिवहन नेटवर्क में गैस के इस्‍तेमाल को समेकित करते हुए ठोस अपशिष्‍ट प्रबंधन एवं अपशिष्‍ट जल प्रबंधन के लिए एक नगर को एक मॉडल के रूप में विकसित किया जाए। केंद्र और राज्‍य द्वारा एक साथ कार्य करने का संकल्‍प लिए जाने के साथ बैठक का समापन हुआ।
भारत-सेशेल्स उच्चस्तरीय आभासी कार्यक्रम (8 अप्रैल, 2021)

प्रधानमंत्री श्री नरेन्द्र मोदी 8 अप्रैल, 2021 को सेशेल्स में भारतीय परियोजनाओं की एक श्रृंखला का उद्घाटन करने के लिए सेशेल्स गणराज्य के राष्ट्रपति महामहिम वैवेल रामकलावन के साथ एक उच्चस्तरीय आभासी कार्यक्रम में भाग लेंगे। इस उच्चस्तरीय आभासी कार्यक्रममें निम्नलिखित विशेष आकर्षण होंगे: सेशेल्स में मजिस्ट्रेट न्यायालयके नए भवन का संयुक्त ई-उद्घाटन; सेशेल्स कोस्टगार्ड को एक तीव्र गश्ती नौका (फास्ट पैट्रोल वेसल) को सौंपना; 1 मेगावाट की क्षमता वाले एक सौर ऊर्जा संयंत्र को सौंपना; 10 उच्च प्रभाव वाली सामुदायिक विकास परियोजनाओं (एचआईसीडीपी) का उद्घाटन। राजधानी विक्टोरिया स्थित मजिस्ट्रेट न्यायालय का नया भवन, सेशेल्स में नागरिक आधारभूत संरचना से जुड़ी भारत की पहली बड़ी परियोजना है और इसका निर्माण अनुदान सहायता के माध्यम सेकिया गया है। यह मजिस्ट्रेट न्यायालय एक अत्याधुनिक भवन है, जो सेशेल्स की न्यायिक प्रणालीकी क्षमता को व्यापक रूप से बढ़ाएगा और सेशेल्स के लोगों को न्यायिक सेवाओं के बेहतर वितरण में सहायता प्रदान करेगा। 50–एम तीव्र गश्ती नौका (फास्ट पैट्रोल वेसल), जोकि एक आधुनिक एवं पूरी तरह से सुसज्जित नौसैनिक जहाज है। इस नौका को मेसर्स जीआरएसई, कोलकाता द्वारा भारत में निर्मित किया गया है और इसे सेशेल्स को उसकी समुद्री निगरानी क्षमताओं को मजबूत करने के उद्देश्य से भारतीय अनुदान सहायता के तहत उपहार में दिया जा रहा है। सेशेल्स के रोमेनविले द्वीप में स्थित 1 मेगावाट की क्षमता वाले जमीन पर लगे सौर ऊर्जा संयंत्र (ग्राउंड-माउंटेड सोलर पावर प्लांट) का निर्माण अनुदान सहायता के तहत भारत सरकार द्वारा सेशेल्स में कार्यान्वित किए जा रहे ‘सोलर पीवी डेमोक्रिटाइजेशन प्रोजेक्ट’के एक हिस्से के रूप में किया गया है। इस आभासी कार्यक्रम में स्थानीय निकायों, शैक्षिक एवं व्यावसायिक संस्थानों के सहयोग से भारतीय उच्चायोग द्वारा कार्यान्वित 10 उच्च प्रभाव वाली सामुदायिक विकास परियोजनाओं (एचआईसीडीपी) को भी सौंपा जाएगा। प्रधानमंत्री की ’सागर’–‘सिक्यूरिटी एंड ग्रोथ फॉर आल इन द रीजन’ – की अवधारणा में सेशेल्स काएक केन्द्रीय स्थान है। इन प्रमुख परियोजनाओं का उद्घाटन सेशेल्स के ढांचागत, विकासात्मक और सुरक्षा संबंधी जरूरतों की पूर्ति करने में एक विश्वसनीय भागीदार के रूप में भारत कीविशेष एवं आजमायी हुई भूमिका को दर्शाता है और भारत एवं सेशेल्स के लोगों के बीच गहरे और मैत्रीपूर्ण संबंधों का प्रमाण है।
माधव दास पार्क, लाल किला, नई दिल्ली में आयोजित दशहरा समारोह में प्रधानमंत्री का संबोधन

आप सबको विजयादशमी के पावन पर्व पर बहुत-बहुत शुभकामनाएं। हमारे देश में उत्‍सव एक प्रकार से सामाजिक शिक्षा का माध्‍यम हैं। हमारे हर उत्‍सव के साथ समाज को सामूहिकता की ओर ले जाना, समाज के प्रति संवेदन बनाना, मूल्‍यों के प्रति अ‍हरिष्‍ट याद रखना, और‍ विकृतियों को मिटाने का निरन्‍तर प्रयास करते रहना; इसकी एक प्रशिक्षा के रूप में हमारे उत्‍सवों की परम्‍परा है। हमारे उत्‍सव खेत-खलिहान से भी जुड़े हुए हैं, हमारे उत्‍सव नदी-पर्वतों से जुड़े हुए हैं, हमारे उत्‍सव इतिहास से जुड़े हुए हैं, हमारे उत्‍सव सांस्‍कृतिक परम्‍पराओं से जुड़े हुए हैं। हजारों साल हो गए लेकिन प्रभु राम, प्रभु कृष्‍ण; इनकी गाथाएं आज भी समाज जीवन को चेतनाएं देती रही हैं, प्रेरणा देती रही हैं। आज नवरात्रि के पावन पर्व के बाद विजयादशमी के पर्व पर रावण दहन की परम्‍परा है। ये रावण दहन उस परम्‍परा का हिस्‍सा है। लेकिन एक नागरिक के नाते समाज जीवन में ये जो रावण प्रमुक्ति होती है, उसको विनाश करने के लिए भी समाज ने निरन्तर जागृत प्रयास करने होते हैं। और ऐसे उत्‍सव से सिर्फ मनोरंजन नहीं, कोई मकसद बनना चाहिए। ऐसे उत्सवों से कुछ कर गुजरने का संकल्‍प बनना चाहिए। कोई कल्‍पना कर सकता है कि अयोध्‍या से पहने हुए वस्‍त्र पहन करके निकले हुए राम पूरे रास्‍ते चलते-चलते संगठन शक्ति का इतना बड़ा कौशल्‍य बता देते हैं कि श्रीलंका विजय में समाज के हर तबके के व्‍यक्ति उनके साथ जुड़ गए। नर भी जुड़े, वानर भी जुड़े, प्रकृति ने भी उनका साथ दिया। लोक संग्रह की कितनी बड़ी अद्भुत शक्ति होगी, तब प्रभु रामचंद्र जी ने इतने बड़े सामर्थ्‍य को अपने साथ जोड़ा होगा। और विजय प्राप्‍त करने के बाद भी उसी नम्रता के साथ जन-समाज को अपने-आपको आहुत करने में लगे रहे। ऐसे आज विजयादशमी के पर्व पर हम भी संकल्‍प करें कि 2022, जब भारत आजादी के 75 वर्ष मनाएगा; हम भी कोई संकल्‍प करें, हम भी कोई सिद्धि के लिए रास्‍ता चुनें और 2022 तक एक नागरिक के नाते देश को कुछ न कुछ सकारात्‍मक योगदान दें, कुछ न कुछ contribution करें, हम 2022, आजादी के 75 साल को। महापुरुषों ने जिस सपनों से स्‍वतंत्रता दिलाई, उसके अनुरूप बना पाएंगे, और इसीलिए प्रभु रामजी की तरह हम भी कुछ संकल्‍प लेने का व्रत ले करके चलें, यही मेरी आप सबको बहुत-बहुत शुभकामनाएं। फिर एक बार आप सबको विजयादशमी की बहुत-बहुत शुभकामनाएं।
प्रधानमंत्री ने श्री गुरु गोबिंद सिंह जी को उनके प्रकाश पर्व के अवसर पर नमन किया

प्रधानमंत्री श्री नरेन्द्र मोदी ने श्री गुरु गोबिंद सिंह जी को उनके प्रकाश पर्व के अवसर पर नमन किया। प्रधानमंत्री ने ट्वीट कियाः “मैं श्री गुरु गोबिंद सिंह जी को उनके प्रकाश पर्व के पावन अवसर पर शीश नवाता हूं तथा मानवता की सेवा में उनके योगदान का स्मरण करता हूं। उनका अद्वितीय साहस सदैव लोगों को प्रेरित करता रहेगा।”
प्रधानमंत्री ने राष्‍ट्रीय बाल पुरस्‍कार 2019 के विजेताओं से बातचीत की

प्रधानमंत्री श्री नरेन्‍द्र मोदी ने आज राष्‍ट्रीय बाल पुरस्‍कार 2019 के विजेताओं से मुलाकात की और उनके साथ बातचीत की। बच्‍चों ने विस्‍तार से अपनी विशेष उपलब्धियों के बारे में बताया और अपनी आकांक्षाएं प्रधानमंत्री के साथ साझा कीं। प्रधानमंत्री ने विजेताओं को उनकी उपलब्धियों के लिए बधाई दी और उनकी प्रशंसा की। प्रधानमंत्री ने कहा कि इन पुरस्‍कारों से प्रतिभाशाली बच्‍चों को जानने का अवसर मिलता है और ये पुरस्‍कार दूसरों के लिए प्रेरणा का काम करते हैं। उन्‍होंने मेधावी और प्रतिभाशाली बच्‍चों से कहा कि ये प्रकृति से जुड़े रहें। बच्‍चों ने ऑटोग्राफ के लिए उनसे आग्रह किया और उन्‍होंने बच्‍चों के साथ हल्‍के-फुल्‍के तथा अनौपचारिक पल भी बिताए। पृष्‍ठभूमि इस योजना के तहत पुरस्कारों के दो वर्ग हैं। पहले वर्ग का बाल शक्ति पुरस्कार व्यक्तिगत रूप से दिया जाता है और दूसरे वर्ग का बाल कल्याण पुरस्कार उन संस्थानों/व्यक्तियों को दिया जाता है जो बच्चों के लिए काम करते हों। इस वर्ष बाल शक्ति पुरस्कार के लिए 783 आवेदन प्राप्त हुए थे। महिला एवं बाल विकास मंत्रालय ने नवाचार, अध्ययन, खेल, कला, संस्कृति, सामाजिक सेवा और बहादुरी वर्ग के तहत बाल शक्ति पुरस्‍कार के लिए 26 विजेताओं को चुना था। राष्‍ट्रीय चयन समिति‍ ने बाल कल्‍याण पुरस्‍कार के लिए दो व्‍यक्तिगत और तीन संस्‍थागत नामों को अंतिम रूप दिया था।
प्रधानमंत्री ने राज्यसभा में चुने जाने पर श्री सर्बानंद सोनोवाल और डॉ. एल. मुरुगन को बधाई दी

प्रधानमंत्री श्री नरेन्द्र मोदी ने अपने मंत्रिमंडल के सहकर्मियों श्री सर्बानंद सोनोवाल को असम से और डॉ. एल. मुरुगन को मध्यप्रदेश से राज्यसभा में निर्वाचित होने पर बधाई दी है। अपने ट्वीट में प्रधानमंत्री ने कहा हैः “मंत्रिमंडल के अपने सहकर्मियों श्री @sarbanandsonwal जी और श्री @Murugan_MoS जी को क्रमशः असम और मध्यप्रदेश से राज्यसभा में निर्वाचित होने पर बधाई। मुझे पूरा विश्वास है कि वे संसदीय कार्यप्रणाली को समृद्ध करेंगे और सबकी भलाई के लिये हमारे एजेंडा को आगे बढ़ायेंगे।”
प्रधानमंत्री ने ओणम के अवसर पर देशवासियों को शुभकामनाएं दी

प्रधानमंत्री श्री नरेन्‍द्र मोदी ने ओणम के पावन पर्व पर देशवासियों को शुभकामनाएं दी है। प्रधानमंत्री ने अपने संदेश में कहा है ‘सभी को ओणम की शुभकामनाएं’। मैं कामना करता हूं कि यह पावन पर्व हमारे समाज में प्रसन्‍नता, सद्भभाव और सुख-सम्‍पन्‍नता प्रदान करें।
प्रधानमंत्री स्मार्ट इंडिया हैकाथॉन 2020 के ग्रैंड फिनाले को संबोधित करेंगे

प्रधानमंत्री श्री नरेन्‍द्र मोदी 1 अगस्त को वीडियो कॉन्फ्रेंसिंग के माध्यम से स्मार्ट इंडिया हैकाथॉन 2020 के ग्रैंड फिनाले को संबोधित करेंगे। इस अवसर पर वे छात्रों के साथ बातचीत भी करेंगे। स्मार्ट इंडिया हैकाथॉन एक राष्ट्रव्यापी पहल है जो छात्रों को हमारे दैनिक जीवन में आने वाली बड़ी समस्याओं को हल करने के लिए एक मंच प्रदान करता है और इस प्रकार उत्पाद नवाचार की संस्कृति को बढ़ावा देता है और समस्या को सुलझाने की मानसिकता विकसित करता है। यह युवा दिमाग में जरा हटकर सोचने को बढ़ावा देने में बेहद सफल साबित हुआ है। स्मार्ट इंडिया हैकाथॉन 2017 के पहले संस्करण में 42,000 छात्रों की भागीदारी देखी गई जो 2018 में बढ़कर 1 लाख और 2019 में 2 लाख के पार हो गई। स्मार्ट इंडिया हैकाथॉन 2020 के पहले दौर में 4.5 लाख से अधिक छात्रों ने भाग लिया। इस वर्ष सॉफ्टवेयर संस्करण का ग्रैंड फिनाले पूरे देश में सभी प्रतिभागियों को एक विशेष रूप से निर्मित उन्नत प्लेटफॉर्म पर एक साथ जोड़कर ऑनलाइन आयोजित किया जा रहा है। 37 केंद्रीय सरकारी विभागों, 17 राज्य सरकारों और 20 उद्योगों की 243 समस्याओं को हल करने के लिए 10,000 से अधिक छात्र प्रतिस्पर्धा कर रहे हैं।
प्रधानमंत्री ने लोगों को मन की बात क्विज में भाग लेने के लिए आमंत्रित किया

प्रधानमंत्री श्री नरेन्द्र मोदी ने लोगों से विभिन्न सामुदायिक प्रयासों सहित कार्यक्रम की हाल की श्रृंखलाओं में शामिल विषयों से संबंधित ‘मन की बात’ क्विज में भाग लेने का आग्रह किया है। प्रधानमंत्री ने ट्वीट किया: “हमने इस महीने के दौरान #MannKiBaat में विभिन्न सामुदायिक प्रयासों सहित विविध विषयों को कवर किया है। आप लोग नमो एप पर एमकेबी क्विज में भाग लें।”
‘मेरे मित्र, आबे सान’ – प्रधानमंत्री ने शिंजो आबे को श्रद्धांजलि अर्पित की

प्रधानमंत्री श्री नरेन्द्र मोदी ने जापान के पूर्व प्रधानमंत्री श्री शिंजो आबे को भावभीनी श्रद्धांजलि अर्पित की है। प्रधानमंत्री ने एक के बाद एक कई ट्वीट में कहा: ‘‘श्री आबे के निधन से जापान और पूरी दुनिया ने एक महान दूरदर्शी राजनेता को खो दिया है। और, मैंने अपने एक अत्‍यंत प्रिय मित्र को खो दिया है। मेरे मित्र आबे सान को श्रद्धांजलि…’’ ‘‘मैं वर्ष 2007 में पहली बार श्री आबे सान से मिला था। उस पहली मुलाकात के बाद से ही हमारे बीच आपसी संवाद के अनगिनत यादगार पल रहे हैं। मैं उनमें से प्रत्येक पल को संजो कर रखूंगा। श्री आबे सान ने भारत-जापान संबंधों को नई ठोस मजबूती प्रदान की थी। उन्होंने उस समय जापान द्वारा कंधे से कंधा मिलाकर चलना सुनिश्चित किया था जब ‘नया भारत’ अपने यहां विकास को तेज गति प्रदान कर रहा था।’’ ‘‘जहां तक वैश्विक नेतृत्व का सवाल है, श्री आबे सान दूरदर्शी सोच के धनी थे। क्वाड, आसियान के नेतृत्व वाले विभिन्‍न फोरम, हिंद-प्रशांत महासागर पहल, एशिया-अफ्रीका विकास कॉरिडोर, और आपदा रोधी अवसंरचना के लिए गठबंधन – ये सभी उनके बहुमूल्‍य योगदान से अत्‍यंत लाभान्वित हुए थे।’’
प्रधानमंत्री कल कई प्रमुख राजमार्ग परियोजनाओं का शिलान्यास और उद्घाटन करने राजस्थान जाएंगे

प्रधानमंत्री श्री नरेन्द्र मोदी कल उदयपुर, राजस्थान की यात्रा करेंगे। वे वहां कई प्रमुख राजमार्ग परियोजनाओं के उद्घाटन की आधारशिला रखेंगे, इन परियोजनाओं पर कुल परिव्यय 15,000 करोड़ रुपये अनुमानित है। जिन परियोजनाओं का उद्घाटन होने वाला है वे- कोटा में चंबल नदी पर 6-लेन का केबल ब्रिज, 4 लेन का गोमती चौराहा- राष्ट्रीय राजमार्ग-8 का उदयपुर खंड और राष्ट्रीय राजमार्ग-758 के राजसमंद-भीलवाड़ा खंड का 4-लेन शामिल है। इन महत्वपूर्ण परियोजनाओं में से जिसके लिए अधारशिला का पत्थर रखा जाना है, वह है जयपुर रिंग रोड। प्रधानमंत्री वहां एक सभा को भी संबोधित करेंगे। बाद में, प्रधानमंत्री उदयपुर में प्रताप गौरव केंद्र की यात्रा करेंगे। यह केंद्र विभिन्न प्रदर्शनियों के माध्यम से मेवाड़ के पूर्व साम्राज्य के प्रसिद्ध राजा महाराणा प्रताप के जीवन, वीरता और उपलब्धियों के बारे में जानकारियां देता है।
प्रधानमंत्री की फास्ट रिटेलिंग कंपनी लिमिटेड के चेयरमैन, अध्यक्ष और सीईओ श्री तदाशी यानाई के साथ बैठक

प्रधानमंत्री श्री नरेन्द्र मोदी ने 23 मई 2022 को टोक्यो में यूनीक्लो की मूल कंपनी फास्ट रिटेलिंग कंपनी लिमिटेड के चेयरमैन, अध्यक्ष और सीईओ श्री तदाशी यानाई से मुलाकात की। बैठक में उन्होंने भारत के तेजी से बढ़ते वस्त्र और परिधान बाजार तथा भारत में कपड़ा परियोजनाओं के लिए उत्पादन से जुड़ी प्रोत्साहन (पीएलआई) योजना के तहत निवेश के अवसरों पर चर्चा की। उन्होंने औद्योगिक विकास, अवसंरचना, कराधान और श्रमबल के क्षेत्रों समेत भारत में विदेशी निवेशकों के लिए व्यापार में आसानी से सम्बंधित विभिन्न सुधारों पर भी चर्चा की। प्रधानमंत्री ने वस्त्र के विनिर्माण केंद्र बनने की भारत की यात्रा में, विशेष रूप से कपड़ा निर्माण में प्रौद्योगिकियों के उपयोग के क्षेत्र में यूनीक्लो को अधिक भागीदारी के लिए आमंत्रित किया। प्रधानमंत्री ने वस्त्र क्षेत्र को और मजबूत करने के उद्देश्य से शुरू की गयी पीएम-मित्र योजना में भी भाग लेने के लिए यूनीक्लो को आमंत्रित किया।
प्रधानमंत्री ने 46वें भारतीय श्रम सम्‍मेलन का उद्घाटन किया

प्रधानमंत्री श्री नरेन्द्र मोदी ने आज नई दिल्‍ली में आयोजित 46वें भारतीय श्रम सम्‍मेलन के उद्घाटन सत्र को संबोधित करते हुए कहा कि श्रम के सम्‍मान की दिशा में जागरूकता विकसित करना भारतीय समाज के लिए अनिवार्य है। प्रधानमंत्री ने कहा कि भारतीय संस्‍कृति में कामगार को पारंपरिक तौर पर ‘विश्‍वकर्मा’ माना जाता है। प्रधानमंत्री ने यह भी बताया कि यदि कामगार नाखुश होंगे तो देश खुश नहीं हो सकता। प्रधानमंत्री ने जोर देकर कहा कि केवल कानून से मनोवांछित परिणाम नहीं मिल सकते और श्रमिक संघों, उद्योगपतियों के संयुक्‍त प्रयास से ही ऐसे परिणाम प्राप्‍त होंगे, जो राष्‍ट्र की अर्थव्‍यवस्‍था के हित में हों। प्रधानमंत्री ने कहा कि इस प्रकार के सफल उदाहरण अनुकरणीय हैं। उन्‍होंने कहा कि सर्वसम्‍मति से कानूनों में सुधार लाने के लिए हर संभव प्रयास किए जाएंगे। ‘मिनिमम गवर्नमेंट, मैक्सिमम गवर्नेंस’ की अवधारणा के हिस्‍से के रूप में प्रधानमंत्री ने कहा कि पुराने और अनावश्‍यक कानूनों को समाप्‍त किया जा रहा है। प्रधानमंत्री ने कामगारों के बीच नवीन खोज के काम को महत्‍व देने का आह्वान किया। उन्‍होंने कहा कि कितने उद्योगपतियों ने कामगारों के बीच नवीनता को बढ़ावा देकर उन्‍हें उद्यमी बनाया है। इस संदर्भ उन्‍होंने उस सम्‍मान को याद किया, जिसमें गत सेना दिवस पर भारतीय सेना में खोजकर्ताओं को दिया गया था। उन्‍होंने कहा कि श्रमिक संगठनों को भी नवीन खोजों को फलीभूत करने के प्रयासों में शामिल होना चाहिए। प्रधानमंत्री ने कहा कि एक बारीक रेखा उद्योगजगत की भलाई और उद्योगपति की भलाई को अलग करती है। उन्‍होंने बताया कि इसी प्रकार एक बारीक रेखा कामगार की भलाई और श्रमिक संघ की भलाई, राष्‍ट्र की भलाई और सरकार की भलाई को अलग-अलग करती है। प्रधानमंत्री ने कहा कि एक यूनिवर्सल एकाउंट नंबर के माध्‍यम से अब 4.67 करोड़ कामगारों के पास पोर्टेबल भविष्‍य निधि खाता है, जो उन्‍हें एक ऑनलाइन नेटवर्क से जोड़ता है। उन्‍होंने न्‍यूनतम पेंशन राशि को 1000 रूपये तक बढ़ाये जाने जैसे सरकार के कई अन्‍य कल्‍याणकारी उपायों की भी चर्चा की। इस कार्यक्रम के दौरान नेशनल करियर सर्विस पोर्टल और ईएसआईसी 2.0 का भी शुभारंभ किया, जो ईएसआईसी के सुधार की पहल है। इस अवसर पर केंदीय मंत्री श्री अरूण जेटली और श्री बंडारू दत्‍तात्रेय उपस्थित थे।
प्रधानमंत्री ने पूर्व राष्ट्रपति श्री आर. वेंकटरमन को उनकी जयंती के अवसर पर श्रद्धांजलि अर्पित की

प्रधानमंत्री श्री नरेंद्र मोदी ने पूर्व राष्ट्रपति श्री आर. वेंकटरमन को उनकी जयंती के अवसर पर श्रद्धांजलि अर्पित की। प्रधानमंत्री ने कहा, “पूर्व राष्ट्रपति श्री आर. वेंकटरमन को उनकी जयंती के अवसर पर श्रद्धांजलि। उन्होंने अपने सार्वजनिक जीवन में लंबे समय तक देश की अथक सेवा की।”
प्रधानमंत्री ने सुशांत सिंह राजपूत के निधन पर शोक व्यक्त किया

प्रधानमंत्री श्री नरेन्‍द्र मोदी ने सुशांत सिंह राजपूत के निधन पर शोक व्यक्त किया है। प्रधानमंत्री ने कहा, ‘सुशांत सिंह राजपूत … एक प्रतिभाशाली युवा अभिनेता ने बहुत जल्द दुनिया को अल‍विदा कह दिया। उन्होंने टीवी सीरियलों और फिल्मों में उत्कृष्ट प्रदर्शन किया। मनोरंजन की दुनिया में उनके अभ्‍युदय ने कई लोगों को प्रेरित किया और वह अपनी कई यादगार भूमिकाओं के लिए सदैव याद किए जाएंगे। उनके निधन से स्तब्ध हूं। मेरी गहरी संवदेनाएं उनके परिवार और प्रशंसकों के साथ हैं। ओम शांति।’